
                                                                                                                                  Άλιμος, 3-6-2026

Αποζημίωση μελών επιτροπών επιλογής στις Εισαγωγικές εξετάσεις στα Μουσικά Σχολεία

Τα Μουσικά Σχολεία συνιστούν έναν εκπαιδευτικό θεσμό καλλιέργειας της μουσικής παιδείας στη χώρα μας. Στην περιοχή μας  το Μουσικό Σχολείο Αλίμου δεν δίνει μόνο τη δυνατότητα έκφρασης και καλλιέργειας ταλέντων αλλά συνιστά θεσμό ευρύτερης πολιτιστικής αναφοράς.

Κάθε χρόνο εκατοντάδες μαθητές κάνουν αίτηση για να γίνουν δεκτοί στα Μουσικά Σχολεία της περιοχής τους, όπου αυτά υπάρχουν. Φέτος οι εξετάσεις θα πραγματοποιηθούν από τις 16 Ιουνίου έως 17 Ιουνίου και θα ξεκινήσουν ταυτόχρονα σε όλα τα Μουσικά σχολεία.

 Οι εξετάσεις διενεργούνται από συναδέλφους/συναδέλφισσες μουσικούς που υπηρετούν σε διαφορετικό Μουσικό Σχολείο, επομένως όλοι όσοι συμμετέχουν στις επιτροπές εξετάσεων αναγκάζονται να μετακινούνται. Επιπλέον, αυτές οι εξετάσεις έχουν τη μορφή Πανελλαδικών Εξετάσεων, αφού διενεργούνται τις ίδιες ημέρες και ώρες σε όλα τα Μουσικά Σχολεία της Επικράτειας.

Δυστυχώς η Πολιτεία δεν αντιμετωπίζει με ισονομία τους συναδέλφους που συμμετέχουν σε αυτές τις επιτροπές, καθώς δεν έχουν πληρωθεί ποτέ για τη συμμετοχή τους, ούτε για τη βαθμολόγηση των γραπτών, καλά-καλά ούτε για τα έξοδα μετακίνησης! Για να μην αναφέρουμε ότι τις περισσότερες φορές ουδόλως ερωτώνται για το αν επιθυμούν ή δύνανται να συμμετέχουν.

Είναι καιρός αυτή η απαράδεκτη κατάσταση να σταματήσει και να καταβάλλονται οι νόμιμες αποζημιώσεις. Διαφορετικά, πέρα από την εκμετάλλευση των συναδέλφων, παγιώνεται ένα καθεστώς άμισθης εργασίας, που μπορεί εύκολα να επεκταθεί και σε άλλες περιπτώσεις.

Ζητάμε από το Υπουργείο Παιδείας, την Περιφερειακή Διεύθυνση Εκπαίδευσης Αττικής να αναλάβουν τις ενέργειες και τις ευθύνες που τους αντιστοιχούν ώστε οι καθηγητές των Μουσικών Σχολείων που μετέχουν και μετακινούνται για τις επιτροπές επιλογής μαθητών να τύχουν της ισόνομης και ισότιμης αντιμετώπισης που δικαιούνται.

Απαιτούμε την άμεση έκδοση Κοινής Υπουργικής Απόφασης (ΚΥΑ) έτσι ώστε οι συνάδελφοι μας που απασχολούνται με οποιαδήποτε ιδιότητα στις επιτροπές επιλογής εισαγωγής μαθητών στα Μουσικά Σχολεία να πληρωθούν τα δεδουλευμένα τους.

Τέρμα στην απλήρωτη, υπερωριακή και εκτός έδρας εργασία.

